టీసీఎస్‌ ఖాతాలో రూ.14 వేల కోట్ల డీల్‌
- దేశ ఐటీ పరిశ్రమలోనే భారీ ఒప్పందం..!
ముంబయి: దేశీయ ఐటీ పరిశ్రమలోనే అతిపెద్ద ఒప్పందం కుదిరింది. టాటా కన్సల్టెన్సీ సర్వీసెస్‌ (టీసీఎస్‌)కు ప్రముఖ టెలివిజన్‌ రేటింగ్‌ సంస్థ నీల్సన్‌ నుంచి మరోమారు భారీ ఆర్డర్‌ దక్కింది. నీల్సన్‌ ఒప్పందం పునరుద్ధరణలో భాగంగా 2.25 బిలియన్‌ డాలర్ల (దాదాపు రూ.14 వేల కోట్లు) అవుట్‌ సోర్సింగ్‌ కాంట్రాక్టును టీసీఎస్‌ దక్కించుకుంది. నీల్సన్‌తో టీసీఎస్‌కు తొలిసారిగా 2007లో 10ఏండ్ల కోసం ఒప్పందం జరిగింది. దీంతో 2017 వరకు 1.2 బిలియన్‌ డాలర్లకు టీసీఎస్‌ సేవలు అందించడానికి సమ్మతించింది. కాగా 2013లో దీన్ని మరో మూడేండ్ల పాటు అంటే 2020 వరకు పొడగించేందుకు ఇరు కంపెనీలు ఒప్పందం చేసుకున్నాయి. తాజాగా మరోసారి ఆ డీల్‌ను పునరుద్ధరించుకున్నామని, ఈ కాంట్రాక్టును 2025 వరకు పొడగించామని అమెరికన్‌ సెక్యూరిటీస్‌ అండ్‌ ఎక్సేóంజీ కమిషన్‌కు నీల్సన్‌ సమాచారమిచ్చింది. తాజా ఒప్పందం ప్రకారం నీల్సన్‌ 2017నుంచి 2020వరకు ప్రతి ఏడాది 320 మిలియన్‌ డాలర్ల చొప్పున టీసీఎస్‌కు చెల్లించనుంది. 2021 నుంచి 2024 వరకు ప్రతి ఏడాది 139.5 మిలియన్‌ డాలర్లు, 2025 నాటికి 186 మిలియన్‌ డాలర్ల చొప్పున నీల్సన్‌ అందిచనుంది. భారత ఐటీ పరిశ్రమలోనే ఇది అతి పెద్ద అవుట్‌సోర్సింగ్‌ ఒప్పందంగా పరిశ్రమ వర్గాలు అభిప్రాయపడుతున్నాయి. కాగా టీసీఎస్‌ సీఈవో రాజేష్‌ గోపినాథన్‌కు ఇది ఒక కీలకమైన మైలురాయి అని పేర్కొంటున్నారు.
మీ స్నేహితులకు రికమెండ్ చెయ్యండి